b'\n_START_ARTICLE_\nDustin Brown\n_START_SECTION_\nJuniorivuodet\n_START_PARAGRAPH_\nEnnen ammattilaisuraansa Brown pelasi vuodet 2000\xe2\x80\x932003 Guelph Stormissa junioriliiga OHL:ss\xc3\xa4. Kausina 2001\xe2\x80\x932002 ja 2002\xe2\x80\x932003 h\xc3\xa4n oli joukkueensa paras maalintekij\xc3\xa4 ja j\xc3\xa4lkimm\xc3\xa4isell\xc3\xa4, pisteiden valossa parhaalla OHL-kaudellaan, my\xc3\xb6s joukkueensa paras pistemies tehty\xc3\xa4\xc3\xa4n 58:ssa runkosarjaottelussa 76 tehopistett\xc3\xa4, 34 maalia ja 42 sy\xc3\xb6tt\xc3\xb6pistett\xc3\xa4. Eniten maaleja h\xc3\xa4n teki kaudella 2001\xe2\x80\x932002, 41 maalia 63:ssa runkosarjaottelussa. Brown pelasi kolmen kauden aikana yhteens\xc3\xa4 174 OHL:n runkosarjaottelua, joissa h\xc3\xa4n teki 194 tehopistett\xc3\xa4, 98 maalia ja 96 sy\xc3\xb6tt\xc3\xb6pistett\xc3\xa4, ja 24 pudotuspeliottelua, joissa h\xc3\xa4n teki 28 tehopistett\xc3\xa4, 15 maalia ja 13 sy\xc3\xb6tt\xc3\xb6pistett\xc3\xa4. _NEWLINE_Vuonna 2001 Brown valittiin OHL:n tulokkaiden t\xc3\xa4hdist\xc3\xb6kent\xc3\xa4lliseen ja vuosina 2001\xe2\x80\x932003 h\xc3\xa4n sai kolmesti per\xc3\xa4kk\xc3\xa4in OHL:n jakaman Bobby Smith Trophyn, joka jaetaan pelaajalle, joka on menestynyt hyvin sek\xc3\xa4 j\xc3\xa4\xc3\xa4kiekkoilijana ett\xc3\xa4 opinnoissaan. Vuonna 2003 h\xc3\xa4n sai my\xc3\xb6s Kanadan p\xc3\xa4\xc3\xa4junioriliigojen kattoj\xc3\xa4rjest\xc3\xb6n Canadian Hockey Leaguen vastaavan palkinnon CHL Scholastic Player of the Year.\n_START_SECTION_\nAmmattilaisura\n_START_PARAGRAPH_\nBrown sai NHL-varauksen, kun Los Angeles Kings varasi h\xc3\xa4net numerolla 13 NHL:n varaustilaisuuden 2003 ensimm\xc3\xa4isell\xc3\xa4 kierroksella. H\xc3\xa4n teki NHL-debyyttins\xc3\xa4 jo saman vuoden syksyll\xc3\xa4, mutta h\xc3\xa4nen ensimm\xc3\xa4ist\xc3\xa4 ammattilaiskauttaan haittasi nilkkavamma. H\xc3\xa4n pystyi pelaamaan kaudella 2003\xe2\x80\x932004 31 NHL:n runkosarjaottelua ja teki viisi tehopistett\xc3\xa4, maalin ja nelj\xc3\xa4 sy\xc3\xb6tt\xc3\xb6pistett\xc3\xa4. Seuraavan kauden h\xc3\xa4n pelasi NHL:n ty\xc3\xb6sulun vuoksi Kingsin farmiseuran Manchester Monarchsin riveiss\xc3\xa4 AHL:ss\xc3\xa4. H\xc3\xa4n teki 79:ss\xc3\xa4 pelaamassaan AHL:n runkosarjaottelussa 74 tehopistett\xc3\xa4, 29 maalia ja 45 sy\xc3\xb6tt\xc3\xb6pistett\xc3\xa4, toiseksi eniten joukkueensa pelaajista Michael Cammallerin j\xc3\xa4lkeen. NHL:n ty\xc3\xb6sulun p\xc3\xa4\xc3\xa4tytty\xc3\xa4 Brown palasi Kingsiin._NEWLINE_Brown on ollut monena vuonna NHL:n eniten taklaavia pelaajia ja runkosarjakaudella 2007\xe2\x80\x932008, jolla h\xc3\xa4n taklasi 311 kertaa, h\xc3\xa4n oli liigan taklaustilaston k\xc3\xa4rkinimi. Samalla kaudella h\xc3\xa4n oli my\xc3\xb6s joukkueensa paras maalintekij\xc3\xa4 tehty\xc3\xa4\xc3\xa4n 33 maalia 78:ssa ottelussa. H\xc3\xa4n on ollut joukkueensa paras maalintekij\xc3\xa4 my\xc3\xb6s runkosarjakaudella 2010\xe2\x80\x932011, jolla h\xc3\xa4n teki 28 maalia. Lokakuusta 2008 alkaen Brown on toiminut Los Angeles Kingsin kapteenina. _NEWLINE_Kaudella 2011\xe2\x80\x932012 Brown oli voittamassa Los Angeles Kingsin seurahistorian ensimm\xc3\xa4ist\xc3\xa4 Stanley Cup -mestaruutta, kun New Jersey Devilsi\xc3\xa4 vastaan pelattu loppuottelusarja p\xc3\xa4\xc3\xa4ttyi Kingsin 4\xe2\x80\x932-voittoon. Brown jakoi pudotuspelien pistep\xc3\xb6rssivoiton seuratoverinsa An\xc5\xbee Kopitarin kanssa molempien tehty\xc3\xa4 20 tehopistett\xc3\xa4, kahdeksan maalia ja 12 sy\xc3\xb6tt\xc3\xb6pistett\xc3\xa4, 20:ss\xc3\xa4 pudotuspeliottelussa.\n_START_SECTION_\nPerhe\n_START_PARAGRAPH_\nBrown on naimisissa. H\xc3\xa4nell\xc3\xa4 ja vaimollaan Nicolella on kolme lasta, vuosina 2008, 2009 ja 2011 syntyneet pojat.'